
A European Association of Developmental Psychology 2017. augusztus 28-szeptember 1. között, Utrechtben rendezte meg a 18. Kongresszusát (18th Conference on Developmental Psychology).  Kutatócsoportunkat ketten, Horváth Lili Olga és Szentiványi Dóra képviseltük a konferencián, ahol poszter előadásokat tartottunk. Horváth Lili a Pszichológiai Doktori Iskola harmadéves hallgatója, Szentiványi Dóra a Pszichológiai Doktori Iskola frissen abszolvált hallgatója. Mindkettőnk témavezetője, ill. az általunk bemutatott kutatások vezetője Dr. Balázs Judit, tanszékvezető egyetemi docens. Mindkét bemutatott kutatás esetében az adatfelvétel a közelmúltban lezárult, jelenleg az adatfeldolgozáson és az adatok publikálásán dolgozunk. 
A „Deliberate self-harm and life events in high school and vocational school students” című poszter, melynek első szerzője Horváth Lili, a „Saving and Empowering Young Lives in Europe (SEYLE)” nemzetközi projekt kiterjesztéséből született vizsgálatunk eredményeit dolgozza fel. A poszteren bemutatott kutatásban budapesti szakiskolás és gimnazista serdülők mintáján vizsgáltuk az önsértő viselkedések negatív életeseményekkel való összefüggéseit a kétféle iskolatípus diákjai körében. 
A „Quality of life in adolescents with externalizing symptoms: self and parent report” az OTKA által támogatott, 108336 számú Externalizáló zavarok dimenzionális megközelítése című kutatásunk eredményeinek feldolgozásával készült. A poszteren bemutatott kutatásban pszichiátrián kezelt serdülők életminőségének megítélését vizsgáltuk a serdülők saját megítélése, valamint a gondviselőik (anya, apa, egyéb gonviselő) megítélése szerint.
A kollégák érdeklődésének köszönhetően mindkét poszter esetében lehetőségünk nyílt számos konstruktív visszajelzést kapni mind a témánk relevanciáját, mind a jövőbeli vizsgálataink továbbfejlesztésének lehetőségeit illetően. A más országokban hasonló területen kutató kollégákkal lehetőségünk nyílt megvitatni a vizsgált kérdésekben mutatkozó kulturális különbségeket és hasonlóságokat, a kutatási témákhoz kapcsolódó univerzális nehézségeket és ezek lehetséges feloldásait.  A poszter szekció lehetőséget adott arra is, hogy személyesen találkozzunk olyan kollégákkal, akikkel nemzetközi projektünkben már működtünk együtt, mindeddig azonban csak emailben kommunikáltunk egymással. Az ő visszajelzésük a munkánkkal kapcsolatban különösen fontos volt számunkra.
Mindezeken felül a konferenciának köszönhetően lehetőségünk nyílt tanulni a doktori tanulmányainkhoz kapcsolódó legfrissebb kutatási trendekről és eredményekről, ezek a szimpóziumok sok inspirációt és motivációt nyújtanak az eddigi eredményeink publikálásának és a további kutatási irányaink tervezésében.

